23.2.2023
SK
Úradný vestník Európskej únie
L 58/1625
KOMISIA OPERÁCIE PRIJÍMANIA A POSKYTOVANIA ÚVEROV — OPERÁCIE PRIJÍMANIA A POSKYTOVANIA ÚVEROV ZARUČENÉ ROZPOČTOM ÚNIE (INDIKATÍVNE ÚDAJE)
VII.
ZÁRUKA EURÓPSKEJ ÚNIE ZA ÚVERY EURATOMU NA ZLEPŠENIE STUPŇA EFEKTÍVNOSTI A BEZPEČNOSTI JADROVÝCH ELEKTRÁRNÍ V KRAJINÁCH STREDNEJ A VÝCHODNEJ EURÓPY A V SPOLOČENSTVE NEZÁVISLÝCH ŠTÁTOV
1.
Právny základ
Rozhodnutie Rady 77/270/Euratom z 29. marca 1977, ktorým sa Komisia splnomocňuje na uzatváranie zmlúv Euratom o pôžičke na účely príspevkov na financovanie jadrových elektrární (Ú. v. ES L 88, 6.4.1977, s. 9).
2.
Opis
Podľa rozhodnutia 94/179/Euratom (Ú. v. ES L 84, 29.3.1994, s. 41) Európska únia rozširuje škálu úverov Euratomu podľa rozhodnutia 77/270/Euratom o úvery na účel zlepšenia stupňa efektívnosti a bezpečnosti jadrových elektrární v krajinách strednej a východnej Európy a v Spoločenstve nezávislých štátov.
Maximálna výška úverov Európskeho spoločenstva pre atómovú energiu pre členské štáty a tretie krajiny zostáva stanovená na 4 000 000 000 EUR.
V roku 2000 Komisia rozhodla o poskytnutí úveru na elektráreň Kozloduj v Bulharsku (212 500 000 EUR) a posledná platba sa uskutočnila v roku 2006.
V roku 2000 Komisia poskytla Ukrajine úver na K2R4, ale v roku 2004 znížila výšku úveru v EUR zodpovedajúcu sume 83 000 000 USD.
Podľa rozhodnutia Komisie z roku 2004 sa pre K2R4 poskytol v roku 2007 úver vo výške 39 000 000 EUR (prvá tranža), 22 000 000 USD v roku 2008 a 10 335 000 USD v roku 2009.
V roku 2004 Komisia rozhodla o poskytnutí úveru na elektráreň Cernavodă v Rumunsku (223 500 000 EUR).
Prvá platba vo výške 100 000 000 EUR a druhá vo výške 90 000 000 EUR boli vyplatené v roku 2005 a posledná platba vo výške 33 500 000 EUR bola vyplatená v roku 2006.
V roku 2013 Komisia rozhodla o poskytnutí úveru spoločnosti Energoatom na Ukrajine vo výške 300 000 000 EUR na zvýšenie bezpečnosti jadrových elektrární.
Úver sa bude poskytovať v spolupráci s EBOR, ktorá poskytuje súbežne ďalší úver vo výške 300 000 000 EUR.
V roku 2015 sa posúdili podmienky, ktoré musia byť splnené pred poskytnutím úveru, a dospelo sa k záveru, že boli v plnej miere splnené.
Úver bol vyhlásený za účinný.
Komisia 27. mája 2015 schválila vyplatenie prostriedkov v rámci úveru Euratomu pre spoločnosť Energoatom až do výšky 100 000 000 EUR pod podmienkou, že táto spoločnosť bude čerpať úver poskytnutý EBOR vo výške najmenej 50 000 000 EUR.
Pri týchto úveroch sa uplatňujú aj štátne záruky, ktoré pokrývajú 100 % nesplatenej sumy ku koncu roka.
Prvá tranža vo výške 50 000 000 EUR bola vyplatená v máji 2017 a druhá tranža vo výške 50 000 000 EUR bola vyplatená v júli 2018.
Tretia tranža vo výške 100 000 000 EUR bola vyplatená v júli 2020 a posledná tranža vo výške 100 000 000 EUR bola vyplatená v decembri 2021.
3.
Vplyv na rozpočet
Od nadobudnutia účinnosti nariadenia Rady (ES, Euratom) č. 2728/94 z 31. októbra 1994, ktorým sa zriaďuje Garančný fond pre vonkajšie opatrenia (Ú. v. ES L 293, 12.11.1994, s. 1), následne zmeneného nariadením Rady (ES, Euratom) č. 480/2009 (Ú. v.
EÚ L 145, 10.6.2009, s. 10) a nariadením (EÚ) 2018/409 (Ú. v.
EÚ L 76, 19.3.2018, s. 1), sú všetky zlyhania kryté uvedeným fondom, a to do výšky sumy, ktorá je k dispozícii.
Podľa článku 31 ods.
9 nariadenia Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Ú. v.
EÚ L 209, 14.6.2021, s. 1) čisté aktíva k 31. júlu 2021 v Garančnom fonde pre vonkajšie opatrenia sa mali preniesť do spoločného rezervného fondu.
Tento presun sa uskutočnil 1. augusta 2021.